钦定古今图书集成/明伦汇编/官常典/第333卷 > 汉
## 钦定古今图书集成/明伦汇编/官常典/第333卷 > 汉

汉承秦制，设御史大夫以副丞相，中丞佐之。外督部
刺史，内领侍御史，司举劾之事。又设司隶校尉，督大
奸猾，并察三辅、三河、弘农诸郡。

按《汉书百官公卿表》：“御史大夫，秦官，位上卿，银印青
绶，掌副丞相。有两丞，秩千石，一曰中丞，在殿中兰台，
掌图籍秘书，外督部刺史，内领侍御史员十五人，受
公卿奏事举劾按章。成帝绥和元年更名大司空，金
印紫绶，禄比丞相。置长史中丞，官职如故，哀帝建平
二年复为御史大夫，元寿二年复为大司空，御史中”
丞更名“御史长史。”侍御史，有绣衣直指，出讨奸猾，治
大狱，武帝所制，不常置。

〈注〉应劭曰：侍御史之率，故称大夫云。臣瓒曰：《茂陵书》，“御史大夫秩中二千石。”服虔曰：“直指指事而行，无阿私也。”师古曰：“衣以绣者，尊宠之也。”

司隶校尉，《周官》，武帝征和四年初置，持节从中都官
徒千二百人，捕巫蛊，督大奸猾，后罢其兵，察三辅、三
河、弘农。元帝初元四年去节，成帝元延四年省，绥和
二年哀帝复置，但为司隶，冠“进贤冠，属大司空，比司
直。”

〈注〉师古曰：“以掌徒隶而巡察，故云司隶。”中都官，京师诸官府也。督谓察视也。

### 武帝元狩元年遣谒者巡行天下

按《汉书武帝本纪》，元狩元年夏四月诏曰：“朕闻咎繇
对禹曰：‘在知人，知人则哲，惟帝难之。盖君者心也，民
犹支体，支体伤则心憯怛。日者淮南、衡山修文学，流
货赂，两国接壤，怵于邪说而造篡弑，此朕之不德。《诗》
云：‘忧心惨惨，念国之为虐’。巳赦，天下涤除，与之更始’。
朕嘉孝弟力田，哀夫老眊，孤寡鳏独，或匮于衣食，甚”
怜愍焉。其遣谒者巡行天下，存问致赐，曰：“皇帝使谒
者赐县三老、孝者帛，人五匹；乡三老、弟者力田帛，人
三匹。年九十以上及鳏寡孤独帛，人二匹，絮三斤；八
十以上米，人三石。有冤失职，使者以闻，县乡即赐，毋
赘聚。”

《元狩六年》，“遣博士《褚大》等六人循行天下。”

按《汉书武帝本纪》，“六年夏六月诏曰：‘日者有司以币
轻多奸，农伤而末众，又禁兼并之涂，故改币以约之。
稽诸往古，制宜于今，废期有月，而山泽之民未谕。夫
仁行而从善，义立则俗易，意奉宪者所以导之未明
与？将百姓所安殊路，而挢虔吏因乘埶以侵蒸庶邪？
何纷然其扰也？今遣博士大等六人分循天下，存问
鳏寡废疾，无以自振业者贷与之。谕三老孝弟以为
民师，举独行之君子，征诣行在所’。”“朕嘉贤者，乐知其
人，广宣厥道，士有特招，使者之任也。详问隐处亡位
及冤失职、奸猾为害，野荒治苛者，举奏。郡国有所以
为便者，上丞相御史以闻。”

〈注〉师古曰：“大褚，大也。”

### 元鼎二年诏遣博士中等分循天下

按《汉书武帝本纪》：元鼎二年“秋九月诏曰：‘仁不异远，
义不辞难。今京师虽未为丰年，山林池泽之饶与民
共之。今水潦移于江南，迫隆冬至，朕惧其饥寒不活。
江南之地，火耕水耨，方下巴蜀之粟，致之江陵，遣博
士中等分循行谕告所抵，无令重困。吏民有振救饥
民免其厄者，具举以闻’。”

### 昭帝始元元年闰月遣故廷尉王平等五人持节行郡国举贤良问民所疾苦冤失职者

按：《汉书昭帝本纪》云云。

### 元帝初元元年诏光禄大夫褒等十有二人循行天下

按《汉书元帝本纪》：“初元元年夏四月诏曰：‘朕承先帝
之圣绪，获奉宗庙，战战兢兢。间者地数动而未静，惧
于天地之戒，不知所由。方田作时，朕忧烝庶之失业，
临遣光禄大夫褒等十二人循行天下，存问耆老鳏
寡孤独困乏失职之民，延登贤俊，招显侧陋，因览风
俗之化，相守二千石诚能正躬劳力，宣明教化，以亲’”
万姓，则六合之内和亲，庶几虖无忧矣。《书》不云乎：“股
肱良哉，庶事康哉。”布告天下，使明知朕意。

====建昭四年诏遣谏大夫博士赏等二十一人循行天====下。

按《汉书元帝本纪》：建昭四年夏四月诏曰：“朕承先帝
之休烈，夙夜栗栗，惧不克任。间者阴阳不调，五行失
序，百姓饥馑，惟烝庶之失业，临遣谏大夫博士赏等
二十一人循行天下，存问耆老鳏寡孤独乏困失职
之人，举茂材特立之士，相将九卿，其帅意毋怠，使朕
获观教化之流焉。”

### 成帝 年始置三公以御史大夫为大司空如丞相

按《汉书成帝本纪》，不载。按《朱博传》：成帝时，何武为
九卿，建言：“古者民朴事约，国之辅佐必得贤圣，然犹
则天三光，备三公官，各有分职。今末俗之弊，政事烦
多，宰相之材不能及古，而丞相独兼三公之事，所以
久废而不治也。宜建三公官，定卿大夫之任，分职受
政，以考功效。”其后上以问师安昌侯张禹，禹以为然。
时曲阳侯王根为大司马、骠骑将军，而何武为御史
大夫。于是上赐曲阳侯根大司马印绶，置官属，罢骠
骑将军官。以御史大夫何武为大司空，封列侯，皆增
奉如丞相，以备三公官焉。议者多以为古今异制。汉
自天子之号，下至佐史，皆不同于古而独改三公，职
事难分明，无益于治乱。是时，御史府吏舍百馀区，井
水皆竭。又其府中列柏树，常有野鸟数千栖宿其上，
晨去暮来，号曰“朝夕乌”，乌去不来者数月。长老异之。

### 哀帝 年复以大司空为御史大夫

按《汉书哀帝本纪》，不载。按《朱博传》，“朱博为大司空，
奏言，帝王之道，不必相袭，各繇时务。高皇帝以圣德
受命，建立鸿业，置御史大夫，位次丞相，典正法度，以
职相参，总领百官，上下相监临，历载二百年，天下安
宁。今更为大司空，与丞相同位，未获嘉祐。故事，选郡
国守相高第为中二千石，选中二千石为御史大夫，
任职者为丞相，位次有序，所以尊圣德，重国相也。今
中二千石未更御史大夫而为丞相，非所以重国政
也。臣愚以为大司空官可罢，复置御史大夫，遵奉旧
制。臣愿尽力以御史大夫为《百僚率》。”哀帝从之，迺更
拜博为御史大夫。

### 平帝元始五年令太仆王恽巡行天下

按《汉书平帝本纪》：“元始五年春正月，令太仆王恽等
八人，使行风俗，宣明德化，万国齐同，皆封为列侯。”